biker dies after actress zarine khan car meets with an accident in goa
హీరోయిన్‌ వాహనం ఢీకొని వ్యక్తి మృతి
తన మేనేజర్ వేధింపులు తట్టుకోలేక పోతున్నానంటూ ఇటీవల పోలీసులను ఆశ్రయించిన నటి జరీన్ ఖాన్ మరో వివాదంలో చిక్కుకున్నారు.
Samayam Telugu | Updated:
Dec 13, 2018, 03:13PM IST
బాలీవుడ్ నటి వాహనం ఢీకొన్న ఘటనలో ఓ వ్యక్తి మృతిచెందాడు. గోవాలోని అంజునా పోలీస్ స్టేషన్ పరిధిలో బుధవారం ఈ ఘటన చోటుచేసుకుంది. అంజునా ఇన్‌స్పెక్టర్ సీఎల్ పాటిల్ కథనం ప్రకారం.. బాలీవుడ్ నటి జరీన్ ఖాన్ తన ఇన్నోవా వాహనంలో బుధవారం సాయంత్రం దాదాపు 6 గంటల ప్రాంతంలో నగోవా నుంచి కలన్‌గట్ బీచ్ వైపు వెళ్తున్నారు.
ఈ క్రమంలో బైక్‌పై వెళ్తున్న మితేష్ గోరల్‌ను నటి వాహనం ఢీకొట్టింది. అయితే బైక్ అతి వేగంగా రావడం కూడా ప్రమాదానికి కారణమని పోలీసులు చెప్పారు. హెల్మెట్ లేకపోవడంతో తీవ్రంగా గాయపడ్డ మితేష్‌ను హాస్పిటల్‌కు తీసుకెళ్లారు. పరీక్షించిన వైద్యులు మితేష్ అప్పటికే చనిపోయాడని చెప్పారు.
ప్రమాదం జరిగిన సమయంలో ఇన్నోవా వాహనం ఎవరు నడిపారన్నదానిపై స్పష్టత లేదు, కానీ నటి జరీన్ ఖాన్ కారు డ్రైవర్‌ అబ్బాస్ అలీపై పోలీసులు కేసు నమోదు చేశారు. 2010లో వచ్చిన సల్మాన్ ఖాన్ మూవీ ‘వీర్’తో జరీన్ బాలీవుడ్ తెరంగేట్రం చేసిన విషయం తెలిసిందే. విక్రమ్‌భట్ తెరకెక్కించిన 1921 సినిమా ఆమె లేటెస్ట్ మూవీ. తన మేనేజర్ వేధిస్తుందని ఇటీవల ఫిర్యాదు నమోదు చేసిన జరీన్ తాజాగా రోడ్డు ప్రమాదం కేసులో ఇరుక్కున్నారు.